Na temelju članka 54. Statuta Sveučilišta u Zadru (pročišćeni tekst veljača 2018.) , Senat  Sveučilišta u Zadru na VII. redovitoj .sjednici  u akademskoj godini 2017/2018. održanoj 24. travnja 2018. godine donio je

**PRAVILNIK**

**O MEĐUNARODNOM DVOJNOM DOKTORATU ZNANOSTI**(Cotutelle de these)

**I. OPĆE ODREDBE**

Članak 1.

(1)  Ovim Pravilnikom uređuju se uvjeti i postupak provedbe međunarodnog dvojnog doktorata znanosti s visokoškolskom ustanovom koja u svojoj zemlji zadovoljava uvjete za izdavanje diploma o stečenom akademskom stupnju doktora znanosti.

(2)  Međunarodnim dvojnim doktoratima znanosti želi se ojačati sudjelovanje Sveučilišta u Zadru u *Europskom prostoru visokog obrazovanja i istraživanja*, razviti međunarodna suradnja Sveučilišta u Zadru, ojačati međunarodna dimenzija doktorskih studija Sveučilišta u Zadru, potaknuti mobilnost doktoranada u različitim znanstvenim i kulturnim prostorima te razviti znanstvena suradnja između inozemnih istraživačkih skupina i istraživačkih skupina Sveučilišta u Zadru.

Članak 2.

Sporazum o međunarodnom dvojnom doktoratu znanosti sklopljen između Sveučilišta u Zadru i inozemne visokoškolske ustanove osnovni je akt kojim se uređuju uvjeti i postupak provedbe međunarodnoga dvojnog doktorata znanosti za pojedinoga kandidata koji je upisan na poslijediplomski doktorski studij Sveučilišta u Zadru i na doktorski studij na inozemnoj visokoškolskoj ustanovi.

Članak 3.

Ured za poslijediplomske studije, na temelju prijedloga mentora doktoranda, te odluke Vijeća doktorskog studija ili Vijeća mentora te Vijeća poslijediplomskih studija priprema Sporazum o međunarodnom dvojnom doktoratu o kojem odluku donosi Senat Sveučilišta u Zadru.

**II. DOKTORANDI**

Članak 4.

(1) Prije pokretanja međunarodnoga dvojnog doktorata znanosti doktorand mora biti upisan na poslijediplomski doktorski studij na jednoj od dvije partnerske ustanove, prema pravilima važećim u zemlji te ustanove.

(2) Kada doktorand dolazi sa inozemnog visokog učilišta, Vijeće poslijediplomskih studija Sveučilišta u Zadru izdaje potvrdu o ispunjavanju uvjeta za upis na poslijediplomski doktorski studij Sveučilišta u Zadru. Ako je doktorand stekao diplomu na inozemnoj visokoškolskoj ustanovi, potrebno je provesti postupak priznavanja inozemne visokoškolske kvalifikacije.

(3) Međunarodni dvojni doktorat znanosti može se pokrenuti u pravilu za studente 1. godine poslijediplomskog doktorskog studija.

(4) U iznimnom slučaju, ako postoji veliki znanstveni interes, Vijeće poslijediplomskih studija može odobriti pokretanje međunarodnog dvojnog doktorata znanosti za studenta više godine doktorskog studija. Doktorandu se u tom slučaju priznaju sva do tada stečena ostvarenja na doktorskom studiju.

(5) Doktorand na međunarodnom dvojnom doktoratu znanosti upisuje se svake akademske godine na doktorske studije obje partnerske institucije. Školarinu plaća samo jednoj instituciji, u pravilu onoj s koje dolazi. Izuzetak su troškovi izdavanja diplome.

(6) Doktorand mora provesti znanstveno istraživanje naizmjenice na obje institucije, prema načelu ravnoteže u jednakom trajanju i nikako ispod 30% predviđenog trajanja doktorskog studija.

(7) Sveučilište u Zadru ne osigurava troškove putovanja i boravka za dolazne i odlazne doktorande.

(8) Doktorand podnosi godišnje izvješće o znanstvenom radu pripadajućem Vijeću doktorskog studija u svrhu upisa više godine.

**III. MENTORI**

Članak 5.

(1) Doktorandu se dodjeljuju dva mentora, jedan sa svake institucije.

(2) Mentor međunarodnog dvojnog doktorata na Sveučilištu u Zadru može biti osoba u znanstveno-nastavnom zvanju čiji ugovor o radu na Sveučilištu u Zadru pokriva period od trenutka pokretanja međunarodnog dvojnog doktorata do njegovog završetka.

(3) Sporazumom se reguliraju i zajedničke obveze (obaju) mentora.

**IV.  SADRŽAJ I OBLIK SPORAZUMA**

Članak 6.

(1) Sporazum o dvojnom doktoratu znanosti potpisuje se za svaki doktorski rad posebno.

(2) Osim imena visokoškolskih ustanova koje potpisuju Sporazum, u Sporazumu se navodi ime doktoranda, status doktoranda, njegovi osobni podaci, područje u kojem će se raditi doktorski rad ili tema doktorskog rada, imena oba mentora te uvjeti za pristupanje obrani doktorskog rada u obje zemlje potpisnice Sporazuma.

(3) Sporazumom se utvrđuje kojoj ustanovi doktorand uplaćuje školarinu.

(4) Sveučilište u Zadru nema obavezu podmirivanja troškova putovanja i boravka dolaznih i odlaznih doktoranada. Međutim u pojedinim slučajevima (primjerice financirani zajednički projekti) sporazumom se mogu utvrditi i uvjeti smještaja, podmirivanje putnih troškova, uvjeti pokrivanja troškova zdravstvenog osiguranja, te ostala prava i obveze doktoranda.

 Članak 7.

(1) Sporazumom je potrebno utvrditi sastav povjerenstva za ocjenu/obranu doktorskog rada po načelu uravnoteženoga udjela članova svake ustanove.
Troškove obrane doktorata uključujući i financijske obveze prema članovima povjerenstva podmiruje ustanova kojoj je doktorand plaćao školarinu.

(2) Broj članova povjerenstva određuje se u skladu s važećim pravilima obiju ustanova. U sastav povjerenstva potrebno je uključiti (i) vanjske članove.

Članak 8.

(1) Sporazumom je potrebno utvrditi na kojem će se jeziku doktorski rad pisati i braniti.

(2) Ako se doktorski rad piše na stranome jeziku, mora sadržavati sažetak na hrvatskome jeziku prema pravilima koja vrijede na doktorskim studijima Sveučilišta u Zadru.

Članak 9.

Sporazumom o dvojnom doktoratu znanosti utvrđuje se i postupak izrade i obrane doktorskog rada te način priznavanja/izdavanja diplome.

**V.  POSTUPAK PREDLAGANJA I PRIHVAĆANJA SPORAZUMA**

Članak 10.

(1) Na temelju pravila propisanih za stjecanje doktorata znanosti na Sveučilištu u Zadru, stručne službe Sveučilišta izrađuju Sporazum o dvojnom doktoratu znanosti.

(2) Sporazum potpisuju rektor Sveučilišta u Zadru, rektor inozemne visokoškolske ustanove, mentori i doktorand.

(3) Prihvaćanjem sadržaja Sporazuma o dvojnom doktoratu znanosti, sveučilišta prihvaćaju obveze koje iz Sporazuma za njih proizlaze.

(4) Ured za poslijediplomske studije Sveučilišta u Zadru zadržava jedan original Sporazuma, a po jedan primjerak originala se prosljeđuje pripadajućem Vijeću doktorskog studija i partnerskom (inozemnom) sveučilištu.

(5) Nadležna služba inozemne ustanove na kojoj je upisan doktorski studij dužna je evidentirati i pratiti doktoranda u statusu doktoranda s dvojnim doktoratom znanosti i provođenje Sporazuma te jednom godišnje podnijeti izvješće vijeću Poslijediplomskih studija Sveučilišta u Zadru.

**VI.  PROVOĐENJE SPORAZUMA I OBRANA DOKTORSKE DISERTACIJE I DIPLOMA**

Članak 11.

 (1) Za dvojni doktorat znanosti provodi se jedinstveni administrativni postupak na visokoškolskoj ustanovi gdje je, u skladu sa Sporazumom, dogovorena obrana doktorskog rada.

(2) Na visokoškolskoj ustanovi gdje doktorand brani doktorski rad, u skladu s propisima zemlje i odredbama Sporazuma, izrađuje se dokumentacija o obrani doktorskog rada koju potpisuju predsjednik i članovi povjerenstva (izvješće, propisani obrasci i dr.).

(3) Nakon obrane doktorskog rada, svaka ustanova potpisnica Sporazuma, u skladu s odredbama Sporazuma, izdaje diplomu doktora znanosti u skladu s odredbama propisa o sadržaju diplome.

(4) U oba slučaja diplome moraju izdati ovlaštena tijela po primitku  dokumentacije o obrani doktorskog rada, u skladu s odredbama Sporazuma.

(5) U diplomi treba navesti, uz ostali propisani sadržaji izvorni naslov rada, napomenu da je riječ o dvojnom doktoratu znanosti, uz navođenje na kojem je drugom sveučilištu stečen doktorat znanosti.

Članak 12.

Načini zaštite teme, odlaganja pristupa, anotacije i reprodukcije doktorskog rada, kao i uvjeti korištenja rezultata zajedničkih istraživanja u laboratorijima i ustanovama koje su u njih bile uključene, njihovo objavljivanje i korištenje uređeni su u skladu s posebnim propisima u svakoj zemlji koja sudjeluje u pripremi doktorskog rada i navedeni su u Sporazumu.

**VII.  PRIJELAZNE I ZAVRŠNE ODREDBE**

Članak 13.

(1) Ovaj Pravilnik stupa na snagu danom donošenja i objavit će se na mrežnim stranicama Sveučilišta.

(2) danom donošenja ovog Pravilnika prestaje važiti *Pravilnik o međunarodnim dvojnim doktoratima znanosti* KLASA:012-03/11-01/15, URBROJ:2198-1-79-01/11-01 od 30. 06. 2011.

KLASA: 012-03/18-01/04

URBROJ: 2198-1-79-01-18-01

 R e k t o r i c a

 prof. dr. sc. Dijana Vican